IZVEDBENA UREDBA KOMISIJE (EU) 2021/606

z dne 14. aprila 2021

o spremembi prilog I, IV do XIII in XVI k Izvedbeni uredbi (EU) 2021/405 glede vnosov za Belorusijo ter Združeno kraljestvo in kronska odvisna ozemlja Guernsey, Otok Man in Jersey na seznamih tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 127(2) Uredbe,

ob upoštevanju naslednjega:

(1) Delegirana uredba Komisije (EU) 2019/625 (2) dopolnjuje Uredbo (EU) 2017/625 glede pogojev za vstop pošiljk nekaterih živali in blaga, namenjenih za prehrano ljudi, iz tretjih držav ali njihovih regij v Unijo, da se zagotovi njihovo izpolnjevanje veljavnih zahtev, določenih v pravilih o varnosti hrane iz člena 1(2)(a) Uredbe (EU) 2017/625, ali zahtev, ki so priznane kot vsaj enakovredne. Navedeni pogoji vključujejo identifikacijo živali in blaga, namenjenih za prehrano ljudi, ki lahko vstopijo v Unijo samo iz tretjih držav ali regij, navedenih na seznamu v skladu s členom 126(2)(a) Uredbe (EU) 2017/625.

(2) V uredbah Komisije (ES) št. 798/2008 (3), (ES) št. 119/2009 (4), (EU) št. 206/2010 (5) in (EU) št. 605/2010 (6), ki bodo razveljavljene z učinkom od 21. aprila 2021 z Delegirano uredbo Komisije (EU) 2020/692 (7), in Izvedbeni uredbi Komisije (EU) 2019/626 (8), ki bo razveljavljena z učinkom od 21. aprila 2021 z Izvedbeno uredbo Komisije (EU) 2021/405 (9), so določeni seznami tretjih držav ali njihovih regij, iz katerih je dovoljen vstop nekaterih živali in blaga v Unijo. Izvedbena uredba (EU) 2021/405, ki se uporablja od 21. aprila 2021, nadomešča sezname zahtev glede varnosti hrane iz uredb Komisije (ES) št. 798/2008, (ES) št. 119/2009, (EU) št. 206/2010 in (EU) št. 605/2010 ter Izvedbene uredbe (EU) 2019/626.

(3) Belorusija je vključena na seznam tretjih držav, iz katerih je dovoljen vstop ribiških proizvodov, razen školjk, iglokožcev, plaščarjev in morskih polžev, v Unijo, v Prilogi II k Izvedbeni uredbi (EU) 2019/626 in ima načrt nadzora ostankov za akvakulturo, odobren v skladu s členom 1 Sklepa Komisije 2011/163/EU (10). Zato obstajajo ustrezni dokazi in jamstva za zagotovitev, da Belorusija izpolnjuje zahteve iz točk (a) do (f) člena 4 Delegirane uredbe (EU) 2019/625 za vstop ribiških proizvodov, vključno s proizvodi iz akvakulture, razen školjk, iglokožcev, plaščarjev in morskih polžev, v Unijo. Opombo „samo divji ulov“, ki trenutno zadeva Belorusijo na seznamu iz Priloge IX k Izvedbeni uredbi (EU) 2021/405, bi bilo treba črtati, da se dovoli vstop ribiških proizvodov iz akvakulture iz navedene tretje države v Unijo.

(4) Uredbe (ES) št. 798/2008, (ES) št. 119/2009, (EU) št. 206/2010 in (EU) št. 605/2010 ter Izvedbena uredba (EU) 2019/626 so bile spremenjene glede vnosov za Združeno kraljestvo ter kronska odvisna ozemlja Guernsey, Otok Man in Jersey na seznamih tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo, z izvedbenimi uredbami Komisije (EU) 2020/2205 (11), (EU) 2020/2206 (12), (EU) 2020/2204 (13), (EU) 2020/2207 (14) in (EU) 2020/2209 (15).

(5) Z Izvedbeno uredbo (EU) 2021/405 Združeno kraljestvo ter kronska odvisna ozemlja Guernsey, Otok Man in Jersey niso bili vključeni na navedene sezname. Navedeno izvedbeno uredbo bi bilo zato treba spremeniti, da se vključijo navedeni vnosi.

(6) Združeno kraljestvo je predložilo ustrezne dokaze in jamstva za zagotovitev, da živali in blago, za katere je dovoljen vstop iz Združenega kraljestva ter kronskih odvisnih ozemelj Guernsey, Otok Man in Jersey v Unijo, izpolnjujejo zahteve iz točk (a) do (e) člena 4 Delegirane uredbe (EU) 2019/625.

(7) Točka (f) člena 4 Delegirane uredbe (EU) 2019/625 določa, da so obstoj in izvajanje programa nadzora ostankov, ki ga je odobrila Komisija, ter obveščanje o njem nadaljnja zahteva za vključitev tretjih držav ali njihovih regij na seznam iz člena 126(2)(a) Uredbe (EU) 2017/625. Seznam tretjih držav, katerih načrti nadzora ostankov so bili odobreni, je v Prilogi k Sklepu 2011/163/EU, ki je bil spremenjen z Izvedbenim sklepom Komisije (EU) 2020/2218 (16) glede odobritve načrtov spremljanja ostankov, ki so jih predložili Združeno kraljestvo ter kronska odvisna ozemlja Guernsey, Otok Man in Jersey.

(8) Ob upoštevanju dokazov in jamstev, ki jih je predložilo Združeno kraljestvo, bi bilo treba navedeno tretjo državo ter kronska odvisna ozemlja Guernsey, Otok Man in Jersey vključiti v priloge I, IV do XIII in XVI k Izvedbeni uredbi (EU) 2021/405, brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo v povezavi s Prilogo 2 k navedenemu protokolu. Ponovna ocena izpolnjevanja zahtev iz točk (a) do (f) člena 4 Delegirane uredbe (EU) 2019/625 ni potrebna.

(9) Priloge I, IV do XIII in XVI k Izvedbeni uredbi (EU) 2021/405 bi bilo zato treba ustrezno spremeniti.

(10) Ker se Izvedbena uredba (EU) 2021/405 uporablja od 21. aprila 2021, bi se morala tudi ta uredba uporabljati od navedenega datuma.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge I, IV do XIII in XVI k Izvedbeni uredbi (EU) 2021/405 se spremenijo v skladu s Prilogo k tej uredbi.

Člen 2 Ta uredba začne veljati tretji dan po objavi v Uradnem listu Evropske unije. Uporablja se od 21. aprila 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 14. aprila 2021 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(3) Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (UL L 226, 23.8.2008, str. 1).

(4) Uredba Komisije (ES) št. 119/2009 z dne 9. februarja 2009 o seznamu tretjih držav ali njihovih delov za uvoz mesa divjih leporidov, nekaterih divjih kopenskih sesalcev in gojenih kuncev v Skupnost ali njegov tranzit skozi Skupnost ter zahtevah za izdajanje veterinarskih spričeval (UL L 39, 10.2.2009, str. 12).

(5) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).

(6) Uredba Komisije (EU) št. 605/2010 z dne 2. julija 2010 o pogojih zdravstvenega varstva živali, javnozdravstvenih pogojih in veterinarskih spričevalih za vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo (UL L 175, 10.7.2010, str. 1).

(7) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(8) Izvedbena uredba Komisije (EU) 2019/626 z dne 5. marca 2019 o seznamih tretjih držav ali njihovih regij, iz katerih je dovoljen vnos nekaterih živali in blaga, namenjenih za prehrano ljudi, v Evropsko unijo, ter o spremembi Izvedbene uredbe (EU) 2016/759 v zvezi s temi seznami (UL L 131, 17.5.2019, str. 31).

(9) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(10) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(11) Izvedbena uredba Komisije (EU) 2020/2205 z dne 22. decembra 2020 o spremembi Priloge I k Uredbi (ES) št. 798/2008 glede vnosov za Združeno kraljestvo in kronsko odvisno ozemlje Guernsey na seznamu tretjih držav, ozemelj, območij ali kompartmentov, iz katerih se dovolita vnos pošiljk perutnine in perutninskih proizvodov v Unijo ter njihov tranzit skozi Unijo (UL L 438, 28.12.2020, str. 11).

(12) Izvedbena uredba Komisije (EU) 2020/2206 z dne 22. decembra 2020 o spremembi Priloge I k Uredbi (ES) št. 119/2009 glede vnosa za Združeno kraljestvo na seznamu tretjih držav ali njihovih delov, iz katerih je dovoljen vnos pošiljk mesa divjih leporidov, nekaterih divjih kopenskih sesalcev in gojenih kuncev v Unijo (UL L 438, 28.12.2020, str. 15).

(13) Izvedbena uredba Komisije (EU) 2020/2204 z dne 22. decembra 2020 o spremembi prilog I in II k Uredbi (EU) št. 206/2010 glede vnosov za Združeno kraljestvo in kronska odvisna ozemlja na seznamih tretjih držav, njihovih ozemelj ali delov, iz katerih je dovoljen vnos nekaterih živali in svežega mesa v Unijo (UL L 438, 28.12.2020, str. 7).

(14) Izvedbena uredba Komisije (EU) 2020/2207 z dne 22. decembra 2020 o spremembi Priloge I k Uredbi (EU) št. 605/2010 glede vnosov za Združeno kraljestvo in kronska odvisna ozemlja na seznam tretjih držav ali delov tretjih držav, iz katerih je dovoljen vnos surovega mleka, mlečnih proizvodov, kolostruma in proizvodov na osnovi kolostruma, namenjenih za prehrano ljudi, v Evropsko unijo (UL L 438, 28.12.2020, str. 18).

(15) Izvedbena uredba Komisije (EU) 2020/2209 z dne 22. decembra 2020 o spremembi prilog I, II in III k Izvedbeni uredbi (EU) 2019/626 glede vnosov Združenega kraljestva in kronskih odvisnih ozemelj na seznamu tretjih držav ali njihovih regij, iz katerih je dovoljen vnos nekaterih živali in blaga, namenjenih za prehrano ljudi, v Evropsko unijo (UL L 438, 28.12.2020, str. 24).

(16) Izvedbeni sklep Komisije (EU) 2020/2218 z dne 22. decembra 2020 o spremembi Priloge k Sklepu 2011/163/EU glede odobritve načrtov spremljanja ostankov, ki so jih predložili Združeno kraljestvo in kronska odvisna ozemlja (UL L 438, 28.12.2020, str. 63).